AlexejDobrolubov/national_council_slovak_2010 huggingface dataset:
22. schôdza NR SR - 11.deň - A. dopoludnia
Dátum: 2024-11-07
Poslanec: Turčanová, Andrea (KDH)
Druh vystúpenia: Vystúpenie v rozprave

42. Vážený pán predsedajúci, milé kolegyne a kolegovia, pred sebou máme novelu, ktorá by nás mala všetkých spojiť v podpore dôstojného prístupu k nenarodeným deťom a v podpore ich rodičov a blízkych. Aj keď nikdy neuzreli svetlo sveta, boli súčasťou našich životov, boli snom svojich rodičov a často boli vytúžené, milované a očakávané. Ich životy, hoci len v matkinom lone, nie sú menejhodnotné. Pochovávať ich, znamená uznať ich existenciu a ukázať, že nám na nich záleží. Táto forma dôstojného pochovávania aj ak si rodič ani príbuzní nepožiadajú o ľudské pozostatky nenarodeného dieťaťa, funguje aj v zahraničí a je úľavou pre trpiace rodiny, pre ktoré je často nereálne uvažovať o formálnych veciach v momente, keď stratili nádej a sú bezmocní. Aj keď dnes je povinnosťou zdravotníckeho zariadenia informovať rodičov o možnosti pochovania svojho potrateného dieťaťa, existuje veľa prípadov, keď sa to nedeje. Citujem slová matky nenarodeného dieťaťa: "Nevedela som ako, ale bola som rozhodnutá to urobiť." Po strate dieťatka si spomenula na gréckokatolíckeho kňaza, ktorý zažil podobnú situáciu a jeho poprosila o radu. A keď sa potom pýtala sestier na oddelení, akoby neboli znalé tejto možnosti. "To sa asi nebude dať", povedala jedna. Ďalšia: "Ja neviem". Našťastie ju neskôr kontaktovala lekárka, ktorú osobne poznala a svoje dieťa s manželom mohli dôstojne pochovať. V situácii, keď prídete o svoje dieťa sú myšlienky zahmlené, prichádza nekonečný smútok a často aj psychické problémy a depresie. Strata nenarodeného dieťaťa bolí a rodičia potrebujú čas, aby sa s ňou vyrovnali, rovnako ako to robíme v prípade smrti akejkoľvek inej blízkej osoby. Buďme preto oporou pre rodičov a svetlom pre nenarodené deti. Podporme dôstojné zaobchádzanie s ich krehkým telom, ktoré dnes častokrát končí ako nemocničný odpad. Tento zákon nie je len byrokratickým úkonom, je vyjadrením našich hodnôt. Ak súhlasíme s tým, aby sme sa rozlúčili aj týmito detičkami dôstojným spôsobom, ukazujeme tým, že každá ľudská bytosť má hodnotu, či už jej život trval roky, alebo len niekoľko týždňov. Prosím všetkých, aj kolegov z koalície o podporu tohto návrhu. A na záver dodám, minulý týždeň som mala možnosť v Prešove byť účastná práve posviacky hrobového miesta pre nenarodené deti na prešovskom cintoríne. Celá príprava trvala niekoľko rokov, kým sa to podarilo zrealizovať a vybudovať, ale hneď v ten deň ráno, teda o jedenástej sme mali posviacku a o pätnástej už bol realizovaný prvý pohreb do tohto hrobu. Takže naozaj vás chcem veľmi pekne poprosiť, nezavrhujte túto myšlienku len preto, že tento návrh je podaný z opozičnej strany, ale je to dobrá vec pre všetkých, lebo každá ľudská bytosť si zaslúži dôstojnosť a ochranu a nemá končiť niekde v spaľovni spolu s iným nebezpečným biologickým odpadom. Ďakujem.
33. schôdza NR SR - 2.deň - B. popoludní
Dátum: 2025-03-26
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

88. Ďakujem veľmi pekne, pán podpredseda. Myslím si, že mnohí nepochopili, čo si hovoril, že je to vlastne o výsluhových dôchodkoch nielen generálneho prokurátora, ale všetkých prokurátorov. Tak ako dostávajú výsluhové dôchodky policajti, pretože majú náročnú službu, takisto prokurátori majú služby, riešia vraždy a podobné veci a takisto si myslím, že je to veľmi náročná činnosť. Neviem, prečo je taká sála paranoidná, poviem, keďže si spomínal, veď keď tu bol Maroš Žilinka, my sme boli v opozícii, vtedy ho navrhli za prokurátora. My sme normálne zahlasovali, celá táto sála, a ja si myslím, že keď celá sála sa zhodne na generálnom prokurátorovi, tak tento generálny prokurátor mal všetkých dôveru a bolo to jasné, že bude nejakým spôsobom nezávislý alebo bude nezávislý. A zrazu keď pán Maroš Žilinka je nezávislý, vyšetruje nezávislo, zrazu sa to nepáči tým, ktorí ho navrhli, pretože ich nepočúva. A ja som rada, že je to tak, pretože, ako sa hovorí, že keď na teba nadávajú, tak vtedy tú svoju prácu robíš dobre. Takže nerozumiem tomu, o čom sa tu bavíme, keď navrhovatelia sedia vo vedľajšej lavici a na nej kritizujú toho, koho navrhli. A čo sa týka plánu obnovy, pán kolega, tak ti poviem, že toto bola legálna korupcia, ako hovorí pani dole Kolíková. Lebo v Humennom kúpiť budovu súkromník za 400-tisíc a potom ju pani Kolíková podpíše z plánu obnovy za 1,4 mil., milión mať, ako sa povie, províziu, ja tomu poviem, tak tomu sa hovorí legálna korupciu a ešte je to Národná banka, ktorá má trezory. Neviem, že či tí väzni budú zatváraní v trezoroch, alebo čo tam budú s nimi robiť, veď to sú kopu, betóny, nie je tam absolútne parkovacie plochy, tak nech tu nám nerozprávajú veci, pretože naozaj toto sú veci, ktoré sú reálne v praxi a ktoré dneska môžeme vidieť, čo sa dialo, pretože dneska sa tu niektorí tvária ako keby neboli vo vláde, ako keby neurobili to, čo urobili. Ďakujem. (Reakcie z pléna.)
23. schôdza NR SR - 1.deň - B. popoludni
Dátum: 2024-11-26
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

44. Ďakujem veľmi pekne. No, ja vám chcem niečo povedať, že vlastne, samozrejme, my chceme, aby všetko bez problémov fungovalo, snažíme sa o to, aby sa aj zrýchlili procesy, ale niekedy nič nerobiť je lepšie, ako robiť. Nereagujem na kolegu Szalaya pred chvíľou, ale povedal, že je to rok čo rok problém, a ja si myslím, že bývalé roky boli taký problém, že absolútne žiadne doklady a nikto sa nepotreboval ani evidovať, teraz sa to nahusťuje vlastne na tých orgánoch alebo na tých úradoch a to aj z toho dôvodu, že všetky pomoci a všetko, čo tu bolo, dostávali všetci migranti alebo tí, ktorí odišli zo štátov zdarma, nepotrebovali vôbec žiadne doklady. Teraz sa to všetko zhusťuje a je určite aj nápor na to, na to technické zariadenie. A pani kolegyňa sa tak pekne usmieva, jedna z Progresívneho Slovenska, tak ja vám poviem príklad, lebo ja som to prežila tie príklady v živote už. Pani prezidentka vyhlásila, keď prišla migrácia z Ukrajiny, že všetci budú mať doklady, všetkým sa budú nejaké doklady vydávať. Viete, čo sa stalo? V Humennom boli záchytné tábory a dlhodobo, dlhodobo nemali žiadne doklady. Nikto nikomu nebral doklady z Ukrajiny, každý mohol prísť, ako chcel. A viete, ako to viem? Prišli záchranári a sťažovali sa mi, že ošetrujú ľudí a pacientov z Ukrajiny, ktorí nemajú žiaden doklad, a kto im to zaplatí. Kto im preplatí úkony, tým záchranným službám? Skúste ísť na záchranné služby a budete vidieť. Takže vy ste nevydávali žiadne doklady, vás to nepálilo, všetko bolo zadarmo, všetko akosi sa zaplatilo a teraz má byť nejaký poriadok a majú ľudia čakacie lehoty, tak máme s tým problém. Takže niekedy nič nerobiť je lepšie a keď robíte nejaký systém alebo poriadok, tak je to horšie. A ak viete o tom, že sú, predávajú termíny, nech sa páči, choďte to dať na trestné oznámenie, nech sa to vyšetrí, kto takéto termíny predáva, a hneď budeme si načistom. Ale keďže sa robí poriadok a nie ako bol chaos a bordel, že nikto tu nemusel mať doklady teraz, tak, samozrejme, musíme strpieť aj určité lehoty. A ja vás poprosím, oznámte tieto veci, keď viete, pani poslankyňa, nielen v pléne.
22. schôdza NR SR - 4.deň - A. dopoludnia
Dátum: 2024-10-25
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

18. Ďakujem veľmi pekne. Pán minister, ako hovorí jedno príslovie: „ Aj nepriateľov si musíte zaslúžiť.“ Vy ste si zaslúžil a myslím si, že preto, že robíte niečo, čo opozícii nie je po srsti, a nejdete na ich vlne, takže úplne v pohode to nepriateľské prostredie musíte zniesť, ktoré tu dnes je. Vraveli ste o vyciciavaní štátu. Ja stále hovorím konkrétne prípady, nemohla som sa na pani Kolíkovú vyjadriť, ale humenský sudca, na ktorého som žiadala, aby bolo disciplinárne konanie, keď som ho odniesla pani Kolíkovej osobne, prijal ma štátny tajomník. Viete, čo urobila pani Kolíková? O tri... ani týždeň, mi napísala, že všetko je okej, je to perfektné, lebo som nevedela, aký biznis idú spolu robiť. A ten biznis budem stále rozprávať. A, pán minister, prosím vás prešetrite to, lebo pani Kolíková hovorila, že prešetrujete a nemáte čas zas na iné. Ja si myslím, že viac prešetrujte. Budova, ktorú kúpil súkromný podnikateľ kedysi od štátu za 400-tisíc, tento sudca ju podpísal za 1 400-tisíc. Nie sú tam parkovacie miesta, je to budova banky, nemá poschodie, má trezory, neviem, na čo to tam budú využívať, a pani Kolíková napísala, že tento sudca je fajn, on je perfektný. No samozrejme, však išiel jej po ruke. Tak viete, jak opozícia kričí ako na vás, to znamená, že robíte dobre, ale tí, čo im idú po ruke a sú fajn, tí sú fantastickí a sú bajovaní. A keď ste ešte spomínal prideľovanie spisov, tak ja zas len zo svojho prostredia. Keď sme tu minule robili nejaké veci, v Humennom je problém s teplom, musím to skrátiť, syn tohto teplára je u pána Lipšica v strane. Viete čo, keď ja som sa k tomu ozvala, tak ako urážky boli, tak si predstavte, že zmenili značky spisov. Ja to teraz vlastne riešim. A predstavte si, že všetky moje spisy, kde boli len akože urážky, keď som sa zastala ľudí, dostala jedna sudkyňa, no toľko šťastia, tá sudkyňa 90 % pojednávala práve tomuto podnikateľovi a predseda súdu bol jeho kmotor. (Potlesk.)
22. schôdza NR SR - 1.deň - A. popoludni
Dátum: 2024-10-22
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

124. Ďakujem veľmi pekne, ja zase ocením, že teda pán minister, čo sa týka tej elektronickej peňaženky, teda uvažuje veľmi rozvážne a to z toho dôvodu, že keď si prečítate, lebo vy sa stále oháňate všetkými možnými zahraničnými, keď si prečítate prieskum Public perception of personal, tak až 44% ľudí boli zneužití pri digitálnej peňaženke. Takže, pán minister, ďakujem, že máme na to čas, nech sa vychytajú muchy. Pretože ďalej sa potom uvádza, že títo ľudia prišli o stratu identity. Mali dokonca psychické problémy podľa tejto štúdie a že porušenie údajov online služieb nerobia len to, že im ukradnú fyzické osoby a hackeri, čo sa stáva najvážnejšie, ale nastáva aj to aj to, že krádež údajov robia rovno technologické spoločnosti. Podľa mňa nie všetky spoločnosti sú na to vyspelé, aby s takýmito údajmi pracovali. A ja poviem ešte jednu vec, keď som tu sedela bývalé volebné obdobie, je to trošku iné, ale si pamätám, ako pán minister Mikulec takisto tuná priniesol do Národnej rady, že všetci policajti budú mať prístup k finančným účtom všetkých ľudí, aby sa lepšie vyšetrovalo. No, viete, to už len by bolo, aby všetci policajti mali tak, ako by mali teraz technologické firmy, kde nemáme istotu a zabezpečenie, že tí občania budú spokojní. A, pán minister, ja chcem ešte poprosiť, ja čakám a potrebujem výmenu občianskeho preukazu a tiež čakám na nový dizajn občianskeho preukazu, lebo to, čo mi rozprávajú ľudia, že tie staré preukazy, ktoré bývalá vláda zaviedla, to sú nejaké včelie plasty žlto-modré. To je zase Ukrajina podľa mňa, tak ja čakám, že tam bude identifikačný slovenský znak, aj keď naozaj potrebujem vymeniť občiansky preukaz a že ten dizajn bude, že naozaj tam z toho bude z toho viditeľné, že sme občania Slovenskej republiky, aj keď, samozrejme, sme, že sme v Únii. Takže o to vás poprosím, aby už naozaj prestali tie žlto-modré znaky, lebo my máme svoje farby vlajky. Ďakujem pekne.
22. schôdza NR SR - 1.deň - A. popoludni
Dátum: 2024-10-22
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

52. Ďakujem veľmi pekne. No, pán kolega Hlina, tak som to prepočítala, bola som sa pre istotu spýtať aj pána ministra, aby som sa nepomýlila, čiže v roku 2026 to bude 920 eur, čiže to je o 170 eur viac. A v roku dvetisíc deväťsto... v ´27 970, čiže to je o 220 eur. Čiže toho masla, toho bude dosť. Ale hlavné, že máme záujem, aby naozaj tie vrstvy, ktoré najmenej zarábajú a ktoré, môžte tu chrániť podnikateľov, ako chcete, podnikateľ, ja ho chápem, akože musí, akože musí, samozrejme, zabezpečovať prácu a stará sa, ale väčšina podnikateľov si povedzme, že pracuje pre zisk. Ako to je normálna vec. Takže my chceme tie štandardy pre tých zamestnancov. No a keď ste hovorili, že my tak vieme zdochlinu navoňať a urobíme z toho veľkú, veľkú reklamu, tak si myslím, že takú zdochlinu, jak ste vy tuná navoňali, keď prišlo, keď predstavil pán minister Kamenický, že knihy budú z 20 % na 23, tak mi povedal jeden kolega, mi zavolal a povedal, počúvaj, vy už ste sa úplne zbláznili? Veď dvanásť, ak stojí kniha desať euro, 20 % bolo DPH, to bolo 12 euro, a o 23 %, to je 12,30, Lojzko, o 30 centov. Viete, to je to, že vy vlastne viete tie zdochliny fantasticky navoňať a pritom ste tie zdochliny sami vytvorili v bývalej vláde, lebo neskutočný deficit ste urobili v tejto republike a my naozaj musíme kopu vecí sanovať. A napriek tomu chceme ľuďom, tým, ktorí najmenej zarábajú, chceme im ponechať tie životné štandardy, aby normálne prežili. Lebo keby sme mali robiť to, čo nám napísal pán Ódor z Progresívneho Slovenska, tak vám poviem, že tí ľudia neprežijú do zajtra a nebudú si mať za čo kúpiť, nieže budeme vyberať, že či budú mať bezlepkový chlieb, ale nemali by žiadny. Takže naozaj my sa snažíme tie sociálne istoty za každú cenu udržať.
22. schôdza NR SR - 1.deň - A. popoludni
Dátum: 2024-10-22
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

44. Ďakujem veľmi pekne. Pán kolega, vy pre mňa strácate už glanc. Vy už rozprávate také stále tie isté kokteily a všetko dookola tie otrepané frázy. Rozprávate, že zamestnávatelia by sa mali biť o zamestnancov. Vy vôbec viete, čo sa deje? Veď si pozrite štatistický úrad, 3. 9., historické minimum nezamestnanosti. Pozrite si článok v Hospodárskych novinách z 22. 5., podnikatelia hovoria o kritickej situácii, nemáme zamestnancov. Takže ja neviem, o čom rozprávate, akože zle štát funguje alebo niečo v tom zmysle, čo sa týka zamestnanosti. Ďalšia vec, hovoríte, že nechceme mať montovňu, ale mozgovňu. Viete, čo vy ste urobili pre tú mozgovňu, že ste boli tri roky vo vláde? Ja viem, vy ste z každej utiekli potom na konci, lebo ste videli, že sa to nedarí, je to zlé. Ale pre mňa, pozrite sa, takú mozgovňu, akú my máme. Ja keď si zoberiem, ako primátorka som uzatvárala zmluvy s umelcami. Za jedno moderovanie nejaký umelec, herec zoberie štyritisíc euro. Ak 15-krát do mesiaca moderuje, má 60-tisíc euro a plus hraje v divadle, plus robí reklamy, môže sa to vyšplhať aj do 100-tisíc euro. Toto je naša mozgovňa? To takúto mozgovňu ste tuná vybudovali, alebo minule tu pani Šimečková, že koľko zarábala, keď sa vyzliekla. Toto je mozgovňa? (Reakcie z pléna.) No toto neni mozgovňa, toto je podľa mňa, nechcem to ako nazvať, dámy, nekričte po mne, pani Šimečková sa vyzliekala. Nekričte po mne, je to tak. Takže prečo by sme nepovedali, že sa vyzliekala, pre ňu to bolo bežné a my to bežne môžme povedať. (Reakcie z pléna.) Takže toto ak je podľa vás mozgovňa, tak ja potom neviem. My si predstavujeme inú mozgovňu, preto dávame vzdelávanie, dávame kolektívne zmluvy vyššieho stupňa a podobne, aby sme vybudovali nejakú, korektné zázemie pre tých zamestnancov. Ďakujem.
19. schôdza NR SR - 12.deň - A. dopoludnia
Dátum: 2024-10-01
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

55. Ďakujem veľmi pekne. Prosím vás pekne, chcem vám povedať, že opozícia a vôbec aj pán Viskupič čo tu predvádzate, to je na smiech s plačom. Myši vynosia celú sýpku, neostane tam ani jedno zrno a dva dni tu mudrujú o tom, ako tú sýpku naspäť naplniť, aby to aj ľudia pochopili. Vážení, čísla hovoria za všetko. Keď nechával Fico vládu 2,8 miliárd dlhu, vy 24 miliardy dlhu. To hovorím, nieže sýpku ste vyniesli ako myši, ale ešte ste aj zobrali stamaď aj podlahy, všetko. A vy tu teraz mudrujete, ako my máme konsolidovať financie, keď nemáte zodpovednosť a ďalej sa čudujem ešte a tiež sa smejem pánovi Viskupičovi, veď už dobre, jaké to OĽaNO bolo, také, nevedelo hospodáriť, narobili nám tu obrovskú dieru vo vláde, ale Viskupič a celá SaS utiekli už z druhej vlády. Keď prišiel problém, zutekali. Tí aspoň zostali a tí zutekali a potom, keď zutekali, odišli z vlády, vypovedali zmluvu, tak sa začnú tváriť, že oni nič, oni proste sa na tom nepodieľali, oni sú teraz tí najmúdrejší, ktorí môžu existovať. A, pán Viskupič, hovorili ste o ESE. Tak aby vám bolo jasné, ESO, keď sa robilo v 2014, tak to bolo, hlavne to bolo sprevádzkovanie klientskych centier pre občanov. To znamená, že sa vytvorili nové klientske centrá na okresných úradoch, potom sa optimalizovali procesy. Procesy, ktoré boli na okresných úradoch, ktoré boli na krajských úradoch a podobne a bola to celá systematizácia nejakých procesov vo verejnej správe. Vy tu fakt miešate hrušky s jablkami, vyťahujete také drobné veci nejaké a snažíte sa ich posplietať, aby ste tým občanom povedali nejaké nepravdy. Ešte raz hovorím, vy ste tu všetko vyničili, celá sýpka je prázdna a dneska tu mudrujete o tom, že čo my máme robiť, aby bola plná.
19. schôdza NR SR - 10.deň - B. popoludni
Dátum: 2024-09-26
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

172. Ďakujem veľmi pekne. Pán kolega, ešte raz vás prosím, nepoužívajte Ficova drahota, pokiaľ Fico zanechal štátny rozpočet 2,8 mld. dlhu, bývalé vlády, vaši spojenci, zanechali 23,9 mld. dlhu, 753 % navýšili dlh, to ani mozog neberie, to ani ľudia nevedia pochopiť, lebo hovoria, že 100% si myslia, že je najviac. A keď rozprávate o podielových daní miest a obcí. Vaši pravicoví guru znížili dane v roku 2014 na 67 %, boli štrajky obcí a miest a viete, kto ich navýšil, tie podielové dane, pán kolega? V ´22 a skôr ešte SMER na 70 % a dal o 3,3 mld. viac a vždycky dával viac mestám a obciam, viete prečo, lebo sme vládli a sme dobre hospodárili. Nemali sme vládu Matovičovu, Ódorovu, ktorá zakopala takú sekeru, to vám jedno dám za pravdu, že sekera je otrasne zaťatá. Takže nerozprávajte takéto veci, pretože my sme vždy zvyšovali podielové dane a nespočítavajte, ak prejdú materské školy pod štát, že o toľko menej, lebo to sú spolu aj kompetencie, ktoré budú stáť aj financie. Takže ešte raz vám chcem povedať, pokiaľ bol SMER pri vláde, tak naozaj tie podielové dane išli o 3,3 mld. eur ročne vyššie, my sme ich navýšili, pretože boli nespokojné mestá a obce, ako pravicová vláda im znižovala podielové dane. My sme boli tí, ktorí sme navýšili na tých 70 % a 30 %. Ďakujem.
19. schôdza NR SR - 10.deň - B. popoludni
Dátum: 2024-09-26
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

166. No škoda, že pán Majerský vyčerpal svoj čas, lebo ja som mu chcela dať len jednu otázku. Ja som poslankyňa vo VÚC, pán Majerský, ako vy šetríte na svojom zdravotnom personále v sociálnych zariadeniach. Aké majú platy? Povedzte mi. Ako zvyšujete sociálne služby pre seniorov o 30 %, keď vám to raz parlament neschválil, alebo zastupiteľstvo, tak ste čakali, kým Vaľová nepríde a ostatní a ešte raz ste to predložili a zvyšujete služby tým najslabším a nezvyšujete zdravotným sestrám, ani sociálnemu personálu. Nezvyšujete platy, ja to viem. Čo teraz tu rozprávate. Prečo ste takí alibisti? Tak vy vládnete v Prešovskom kraji, máte tam väčšinu. Prečo nezvyšujete platy, prečo neukážete? A tu idete nám rozprávať, ako máme hospodáriť v štáte a v prešovskej župe to nerobíte. Tak, prosím vás pekne, nebuďte alibisti a neklamte ľudí, lebo vy to nerobíte v prešovskej župe a tu idete niekoho poučovať, ako má riadiť štát. Tak riaďte tú župu a pred chvíľou som povedala, 30-percentný úväzok majú zástupcovia župana a majú 2-tisíc euro platy. Na 30-percentný úväzok, vážení. A odmeny pol milióna ste dali minulého roku. Tak o čom sa bavíme, no? To je ten alibizmu, to je tá krása. Ďakujem.
19. schôdza NR SR - 10.deň - B. popoludni
Dátum: 2024-09-26
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

82. Ďakujem veľmi pekne. Pán kolega, vy ste z KDH, ste tu prvýkrát, ja by som vám doporučila, aby ste prišiel aj do Prešovského samosprávneho kraja, kde vládnu kádeháci na župe a hneď vám poviem. Minulý rok si vyčlenili na odmeny pol milióna euro. Štefan Bieľak, poslanec z klubu nezávislých, má za 30-percentný úväzok dvetisíc euro. Tridsaťpercentný. Ďalší podpredseda má takisto 30-percentný. A to už nehovorím, že sa zvyšovali, kedy som to raz v Prešovskom samosprávnom kraji zastavila, potom som nebola na PSK zo zdravotných dôvodov, nehorázne sa zvyšovali sociálne služby pre starších občanov. Viete, kto vám má veriť to, čo vy rozprávate, že vy to viete robiť ináč alebo lepšie, keď to máte v Prešovskom samosprávnom kraji a tam idú odmeny hlava-nehlava, peniaze sa len tak sypú. Takže viete, jedna vec je rozprávať a druhá vec je, že to máme v teréne a vidíme, čo sa tam deje. Pred chvíľou ste ešte povedali, že sme vám skrátili rozpravu. Áno, lebo, a sám ste hneď povedali, že stále vlastne je to isté, pozrite si záznam. Áno, stále rozprávajú to isté, čo majú napísané. Pozrite sa, dneska je tu desať poslancov, lebo tí, čo majú napísané, to nemôžu odrecitovať, a tí, čo sú trošku zdatnejší, tak možno dajú faktickú poznámku. Ale veľký záujem nie je, pretože majú napísané niečo, čo by odrecitovali. Čo sa týka pána ministra Kamenického, nerozprávajte, že nebol na výbore, ja si myslím, že to je jeden z ministrov, ktorý dokáže veľmi trpezlivo veci vysvetľovať. A ešte jednu vec by som rada občanom povedala, som veľmi rada, že pán minister začal s tým, že konsolidácia, chlieb, mlieko a všetky základné potraviny išli na nižšiu DPH. Áno, stalo sa nám to, čo ste všetci rozprávali, že knihy. Keď si kúpite knihu za 10 euro, tak stojí dneska 12 a pri našej vyššej DPH by stála 12,30, ale knihu si môžte aj požičať, ale chlieb, lieky si ne... (Prerušenie vystúpenia časomerom.)
19. schôdza NR SR - 5.deň - B. popoludní
Dátum: 2024-09-18
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

110. Ďakujem veľmi pekne. Hovoríte, samozrejme, že jasne že treba pomáhať komunitám, treba pomáhať komunitám, ktorí sú, rómskym komunitám. Ja musím povedať, že aj v našom meste bola rómska komunita, teda ešte je, ale k tomu sa vrátim. Len viete, jedna vec je byť oduševnený a druhá vec je byť v takom deficite, ako sme teraz, 23,9 milióna eur. Lebo na všetko treba finančné prostriedky, určite. Za Roberta Fica to bolo 2,8 a dneska sme 23,9 milióna eur, miliardy, pardon, a teraz mi je trošku ľúto, že, pán kolega, bol si aj vtedy asi v parlamente, že nikdy OĽANO takéto veci, viete, nepresadilo, je mi to veľmi ľúto. Že to nevadí, ale poviem vám, že vás volia väčšiny osád v Humennom, naozaj tri hlasy okrem všetkých, bolo OĽANO, takže oni vám veria. Nespochybňujem, že pastoračné centrum, lebo aj v Humennom je pastoračné centrum, že si dobre nevykonáva svoju prácu, ale sú aj komunitné centrá. A jedna vec je to zriadiť a druhá vec, aby to dostali takí ľudia, ktorí sa tomu budú venovať, lebo naozaj možno vy sa chcete tomu venovať, ale ja stále hovorím príklady, čo som zažila. V Humennom je komunitné centrum a ovládajú ho dvaja ľudia. Dvaja ľudia, zamestnali si tam sestru, rodinu a podobne a celú tú osadu rozdelili. Čiže aj to je veľmi dôležité, akí ľudia tam prídu. Presne si povedal, či sú oduševnení pracovať, alebo nie sú oduševnení pracovať. A máme v tomto zanedbanú, akože naozaj čo sa týka tých rómskych osád, máme tam čo doháňať a čo dobiehať, len musia si aj sami Rómovia povedať, že ak dostanú do rúk také nejaké nástroje, tak potom sa musia tí, ktorí sú ako vy, hej, teda aj starať, aby to zobrali do rúk tí správni ľudia. Ďakujem.